Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 4 Pv 461/09/1105	Bratislava V, 3.2.2014
EEČ : 2-12-61-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 139 odsek 1 písmeno a), 156 odsek 1, odsek 2 písmeno a Trestného zákona a iné trestné činy

Rozhodol: 	prokurátor Okresnej prokuratúry Bratislava V
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Bratislava V zo dňa 5.6.2012, spisová značka 4 Pv 461/09/1105, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Trestné stíhanie je vedené na tom skutkovom základe, že dňa 20.05.2009 v čase asi o 13.00 h v Bratislave - XXXXX obvinený fyzicky napadol poškodeného XXXXX, a to tak, že po predchádzajúcom slovnom útoku v prítomnosti najmenej štyroch maloletých osôb, udrel poškodeného rukou nízkou intenzitou do ľavej strany hlavy, následkom čoho poškodený spadol a udrel sa pravou časťou hlavy o hranu oplotenia v okolí futbalového štadióna, v dôsledku čoho odpadol, čím poškodenému spôsobil otras mozgu I. stupňa, pomliaždenie ľavej spánkovej krajiny za ušnicou a odreniny na pravom líci, v okolí pravého oka, v čelnej a spánkovej oblasti, ktoré si vyžiadali lekárske ošetrenie a následnú hospitalizáciu v nemocnici od 20.05.2009 do 22.05.2009 s celkovou dobou liečenia v trvaní od 20.05.2009 do 02.06.2009.

Uznesením prokurátora Okresnej prokuratúry Bratislava V zo dňa 5.6.2012, spisová značka 4 Pv 461/09/1105, bola určená obvinenému skúšobná doba v trvaní 18 mesiacov.
Odôvodnenie:
Poverený príslušník Okresného riaditeľstva PZ Bratislava V, Obvodného oddelenia PZ Bratislava - Rusovce uznesením  pod spis. zn. ORP-1403/2-OSV-B5-2009 zo dňa 21.07.2009 podľa § 206 odsek 1 Trestného poriadku vzniesol obvinenie XXXXX pre prečin ublíženia na zdraví podľa § 156 odsek 1, odsek 2 písmeno a) Trestného zákona s poukazom na § 139 písmeno a) Trestného zákona a iné, ktorého sa dopustil na skutkovom základe uvedenom v enunciáte tohto uznesenia.

Uznesením prokurátorky Okresnej prokuratúry pre Bratislavu V sp. zn.  4 Pv 461/09/1105 zo dňa 05.06.2012 bolo trestné stíhanie vedené proti obv. XXXXX podmienečne  zastavené podľa § 216 odsek 1  Trestného poriadku a podľa  § 216 odsek 2 Trestného poriadku bola obvinenému určená skúšobná doba v trvaní 18 (osemnásť) mesiacov.  

Podľa § 217 odsek 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Uznesenie o podmienečnom zastavení trestného stíhania nadobudlo právoplatnosť  dňa 23.06.2012, teda skúšobná doba podmienečného zastavenia trestného stíhania trvala od 24.06.2012 do 23.12.2013.

Preskúmaním na vec sa vzťahujúceho spisového materiálu  som zistil, že obvinený v plynutí vyššie uvedenej skúšobnej doby nebol súdne trestaný, nebolo voči nemu vedené a ani nie je proti nemu aktuálne vedené trestné stíhanie pre podozrenie zo spáchania iného trestného činu a bol priestupkovo prejednávaný len za priestupok na úseku majetku spočívajúci v poškodzovaní výsadby zo dňa XXXXX, pričom mu bola uložená bloková pokuta vo výške 30,- Eur.    

Vzhľadom k vyššie uvedenému konštatujem, že obvinený v priebehu skúšobnej doby, ktorá mu bola stanovená, viedol riadny  život a keďže obvinený splnil  všetky predpoklady uvedené v ustanovení § 217 odsek 1 Trestného poriadku, rozhodol som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. Právoplatnosťou tohto uznesenia  nastávajú účinky zastavenia trestného  stíhania podľa § 9 odsek 1 písmeno e) Trestného poriadku.

JUDr. Radovan Kajaba, PhD.
prokurátor